**Raze și praf**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E doar un salon și e gol,

dar totu-i scăldat în lumină,

căci ziua, cu milă creștină,

a pus peste el monopol,

și face ca fire de praf

să zboare, zburdalnic, prin raze,

cuprinse de stranii extaze,

iar eu sunt ales coregraf.

Le fac să se-adune în flori,

în scaune, mese, ghivece,

pe ziduri le fac să se-aplece

ghirlande în multe culori.

Lipsesc trandafirii-n decor,

dar praful din nou mă ajută,

și iată, pe-o masă-apărută,

o vază-i formează, ușor.

Visez -coregraf amator-

cu ochii mijiți în lumină,

și-mi pare c-aud, în surdină,

o muzică veche, de dor,

Și, fără să scot un cuvânt,

te simt alipită de mine,

mișcându-ți, cu gesturi feline,

un trup -adiere de vânt-

Din soarele toamnei un dar

pe care îl strâng între brațe,

dar raze zburdalnice, hoațe,

te fac să-mi apari ... și dispar.